รายงานฉบับใหม่ชี้ การทำเกษตรกรรม อาจช่วยเพิ่มพื้นที่ป่าไม้ที่ลดลงได้
ผู้จัดทำรายงานฉบับใหม่ ที่เผยแพร่ในกรุงไนโรบีระบุว่า การทำเกษตรกรรมมิได้ก่อให้เกิดปัญหาการตัดไม้ทำลายป่าทั่วโลก แต่อาจช่วยเพิ่มพื้นที่ป
รายงานที่เผยแพร่ในสัปดาห์นี้ ที่การประชุมใหญ่ระดับโลกเรื่องป่าไม้การเกษตรที่กรุงไนโรบีประเทศเคนย่า ชี้ว่า จากภาพถ่ายดาวเทียมแสดงให้เห็นว่า เกือบครึ่งหนึ่งของพื้นที่การเกษตรทั่วโลกปกคลุมด้วยต้นไม้อย่างน้อย 10% บรรดาเกษตรกรใช้ประโยชน์มากมายจากต้นไม้เหล่านั้นไม่ว่าจะปลูกผสมกับพืชหลักทางเศรษฐกิจ หรือใช้กำบังลม เป็นอาหารสัตว์ตัดเป็นท่อนซุง ทำเป็นปุ๋ยหรือแม้แต่ให้ร่มเงา คุณ Dennis Garrity ผู้อำนวยการใหญ่ของศูนย์ป่าไม้การเกษตรโลกผู้จัดทำรายงานกล่าวว่า รายงานชิ้นนี้คือชิ้นแรก ที่เปิดเผยให้เห็นว่า มีต้นไม้ปกคลุมพื้นที่การเกษตรมากกว่าที่คิดไว้ คุณ Garrity บอกว่าที่ผ่านมาไม่เคยมีการวิเคราะห์ภาพถ่ายดาวเทียมการขยายตัวของป่าไม้ ในพื้นที่การเกษตรทั่วโลกอย่างสมบูรณ์มาก่อนแต่บัดนี้เรามีข้อมูลซึ่งน่าตื่นเต้นยินดี ที่สามารถค้นพบว่าราวครึ่งหนึ่งของพื้นที่การเกษตรโลก มีต้นไม้ปกคลุมค่อนข้างหนาแน่นคืออย่างน้อย10% และแม้ตัวเลข 10% ดูแล้วไม่ค่อยมากเท่าไรนัก แต่ผู้จัดทำรายงานบอกว่า ในพื้นที่การเกษตรที่เน้นการปลูกพืชเป็นหลักตัวเลขดังกล่าวนับว่าค่อนข้างสูงทีเดียว ศูนย์ป่าไม้การเกษตรโลกคาดหวังว่า ข้อมูลใหม่จะช่วยกระตุ้นให้บรรดาผู้จัดวางนโยบายสามารถหาแนวทางสนับสนุนการปลูกต้นไม้ ในพื้นที่การเกษตรได้ในอนาคตเพราะการมีพื้นที่ป่าไม้ทั่วโลกเพิ่มขึ้น จะช่วยให้โลกสามารถกักเก็บก๊าซคาร์บอนได้มากขึ้นและช่วยชะลอผลกระทบ จากการเปลี่ยนแปลงของสภาพภูมิอากาศโลกได้ คุณ Dennis Garrity ยังระบุด้วยว่า การค้นพบครั้งนี้ อาจช่วยอธิบายได้ว่า เราจะสร้างการเจริญเติบโตของเศรษฐกิจโลกควบคู่ไปกับการสร้างแหล่งทรัพยากรธรรมชาติสำคัญได้อย่างไรหากสามารถยับยั้งการตัดไม้ทำลายป่าได้เป็นผลสำเร็จ ผู้อำนวยการใหญ่ของศูนย์ป่าไม้การเกษตรโลกกล่าวว่าเราจะต้องหยุดการทำลายป่า แล้วหันมาเพาะปลูกต้นไม้ ในพื้นที่การเกษตรนอกเขตป่าไม้แทนซึ่งการเปลี่ยนแปลงที่ว่านี้ กำลังเกิดขึ้นในหลายประเทศแต่ยังไม่เป็นที่ทราบกันมากนัก สำหรับขั้นต่อไปศูนย์ป่าไม้การเกษตรโลกหวังว่า จะติดตามผลจากรายงานชิ้นนี้ ด้วยการเพิ่มการศึกษาในเชิงลึกถึงรายละเอียดว่าเกษตรกรในแต่ละพื้นที่ทั่วโลก ใช้ประโยชน์จากต้นไม้เพื่อส่งเสริมการเกษตรของตนอย่างไรนอกจากนี้ ผู้จัดทำรายงานระบุว่า การลงทุนเพิ่มเติมในภาคป่าไม้การเกษตรอาจช่วยลดปริมาณก๊าซคาร์บอนในชั้นบรรยากาศราว 50,000 ล้านตันได้ในช่วง 50 ปีข้างหน้าและรายงานยังบอกด้วยว่า มีเพียงไม่กี่พื้นที่ในโลก ที่ต้นไม้ไม่มีส่วนสำคัญต่อพื้นที่การเกษตรนั่นก็คือแถบอาฟริกาตอนเหนือกับ แถบเอเชียตะวันตก